Den lille skaldede mand fra Sverige, med topmave og langt tjavset hageskæg, behandles som en farlig fjende af Danmark.

Gottfrid Svartholm Warg er idømt 3 1/2 års fængsel for danmarkshistoriens største dataindbrud, og når han er færdig med at afsone, skal han udvises af landet for bestandig, bestemte dommere og nævninger ved Retten på Frederiksberg.

Måske ikke så underligt: Den 30-årige svensker har ulovligt skaffet sig adgang til personlige oplysninger om dig, der læser dette. Og om mig, som skriver det. Foruden alle andre danskere, som var levende den 1. januar 2011. Forudsat, vel at mærke, at han er skyldig i det gigantiske hackerangreb mod it-virksomheden CSC, som foregik fra april til august 2012. Det benægter han selv.